KOMMISSIONENS FORORDNING (EF) Nr. 2629/1999

af 13. december 1999

om indførelse af specifikke regler for forvaltning og fordeling af visse kvantitative kontingenter for tekstilvarer fastsat ved Rådets forordning (EF) nr. 517/94 for 2000

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af aftaler, protokoller eller andre bilaterale arrangementer eller af andre specifikke fællesskabsordninger for indførsel(1), senest ændret ved Kommissionens forordning (EF) nr. 2542/1999(2), særlig artikel 17, stk. 3 og 6, og artikel 21, stk. 2 og 3, sammenholdt med artikel 25, stk. 3, og

ud fra følgende betragtninger:

(1) Rådet indførte ved forordning (EF) nr. 517/94 kvantitative kontingenter for indførsel af visse tekstilvarer med oprindelse i visse tredjelande og fastsatte i artikel 17, stk. 2, at disse kontingenter tildeles i den rækkefølge, medlemsstaternes meddelelser modtages (efter det såkaldte "først til mølle-princip");

(2) ifølge artikel 17, stk. 3, i forordning (EF) nr. 517/94 er det under visse omstændigheder muligt at anvende andre fordelingsmetoder end den, der udelukkende er baseret på den rækkefølge, medlemsstaternes meddelelser modtages i, samt at fastsætte, at kontingenterne opdeles i trancher, eller at reservere en del af et specifikt kvantitativt loft til anmodninger, for hvilke der fremlægges dokumentation for tidligere import;

(3) for ikke at forstyrre kontinuiteten i vareudvekslingen er det i øvrigt ønskeligt inden begyndelsen af kontingentåret at tilpasse reglerne for forvaltning og fordeling af de kontingenter, der er fastsat for 2000 ved forordning (EF) nr. 517/94;

(4) Kommissionens forordning (EF) nr. 2650/98(3) om indførelse af specifikke regler for forvaltning og fordeling af visse kvantitative kontingenter for tekstilvarer fastsat ved forordning (EF) nr. 517/94 for 1999 har vist sig at være tilfredsstillende;

(5) det må derfor anses for hensigtsmæssigt at gøre metoden med fordeling baseret på modtagelsen i kronologisk rækkefølge af medlemsstaternes meddelelser efter det såkaldte "først til mølle-princip" mere fleksibel med henblik på at tilfredsstille det størst mulige antal erhvervsdrivende ved at begrænse de mængder, der tildeles hver erhvervsdrivende på grundlag af denne metode, til et loft;

(6) der bør dog i så vid udstrækning som muligt sikres en vis kontinuitet i vareudvekslingen, og med henblik herpå anses det for hensigtsmæssigt, også af hensyn til en effektiv forvaltning af kontingenterne, at gøre det muligt for de erhvervsdrivende at indgive en første anmodning om bevilling til import i 2000 i overensstemmelse med de mængder, den pågældende indførte af samme kategori og fra samme tredjeland i løbet af 1999;

(7) med henblik på en optimal udnyttelse af kontingenterne bør det fastsættes, at enhver erhvervsdrivende, efter at en bevilling er udnyttet med 50 %, vil kunne indgive en ny anmodning om bevilling, som ikke overstiger en forud fastsat mængde, forudsat at der stadig er mængder disponible inden for kontingenterne;

(8) af hensyn til en rimelig forvaltning bør der fastsættes en gyldighedsperiode for importbevillingerne på ni måneder regnet fra udstedelsesdagen, og medlemsstaterne bør først udstede bevillinger efter meddelelse om Kommissionens afgørelse, for så vidt den pågældende erhvervsdrivende kan dokumentere, at der foreligger en kontrakt, og kan bekræfte, at han ikke allerede i henhold til denne forordning har benyttet en importbevilling i Fællesskabet for de pågældende kategorier og lande, undtagen i tilfælde, hvor dette udtrykkeligt er fastsat; de kompetente nationale myndigheder er dog bemyndiget til på de pågældende importørers anmodning at forlænge gyldighedsperioden med tre måneder og indtil den 31. marts 2001 for bevillinger, hvis udnyttelsesgrad er mindst 50 % på tidspunktet for anmodningen om forlængelse;

(9) for at forebygge problemer som måtte opstå i computersystemer på grund af et eventuelt år 2000-problem bør tildelingen af importbevillinger påbegyndes i december 1999;

(10) disse foranstaltninger er i overensstemmelse med udtalelse fra det udvalg, der er nedsat i henhold til forordning (EF) nr. 517/94 -

UDSTEDT FØLGENDE FORORDNING:

Artikel 1

Ved denne forordning fastsættes visse specifikke regler for forvaltningen af de kvantitative kontingenter, der er indført ved forordning (EF) nr. 517/94, og som gælder for 2000.

Artikel 2

De kvantitative kontingenter, der er omhandlet i artikel 1 og anført i bilag III B og IV til forordning (EF) nr. 517/94, tildeles efter "først til mølle-princippet" i den rækkefølge, hvori Kommissionen modtager medlemsstaternes meddelelser om de enkelte erhvervsdrivendes anmodninger om mængder, der for hver erhvervsdrivende ikke kan overstige de lofter, der er anført i bilaget.

Disse lofter gælder dog ikke for erhvervsdrivende, som i forbindelse med deres første anmodning for 2000 for hver af de pågældende kategorier og tredjelande kan godtgøre over for de kompetente nationale myndigheder på grundlag af de importbevillinger, de har fået tildelt for 1999, at de faktisk fra samme tredjeland har indført mængder, der overstiger ovennævnte lofter for samme kategori. For disse erhvervsdrivende kan den mængde, som de kompetente myndigheder kan tildele, ikke inden for de disponible mængder overstige den mængde, der faktisk indførtes i 1999 fra samme tredjeland og af samme kategori.

Artikel 3

Enhver importør, der har udnyttet en bevilling med mindst 50 % af den mængde, den pågældende er tildelt i henhold til denne forordning, kan indgive en ny anmodning om bevilling for samme kategori og samme oprindelsesland for mængder, der ikke overstiger de lofter, der er anført i bilaget, for så vidt der fortsat er mængder disponible inden for det pågældende kontingent.

Artikel 4

Anmodningerne om importbevillinger kan indgives til Kommissionen fra den 20. december 1999, kl. 10.00, Bruxelles-tid. Importbevillingerne er gyldige i ni måneder regnet fra udstedelsesdatoen, men ikke tidligere end 1. januar 2000, og under ingen omstændigheder længere end til den 31. december 2000. På bevillinger udstedt før den 1. januar 2000, vil de kompetente myndigheder i medlemsstaterne notere i rubrik 13 (yderligere detaljer): "Denne bevilling er gyldig fra den 1. januar 2000."

Medlemsstaternes kompetente myndigheder er imidlertid bemyndiget til på anmodning fra de pågældende importører at forlænge gyldighedsperioden med tre måneder, men under ingen omstændigheder længere end til den 31. marts 2001, for de bevillinger, hvis udnyttelsesgrad er mindst 50 % på tidspunktet for anmodningen om forlængelse.

De kompetente myndigheder i medlemsstaterne udsteder kun importbevillinger efter meddelelse om Kommissionens afgørelse, hvis den pågældende erhvervsdrivende kan dokumentere, at der foreligger en kontrakt, og, uden at dette berører det i artikel 3 anførte, ved en skriftlig erklæring bekræfter, at han ikke allerede for den pågældende kategori og det pågældende land har benyttet en importbevilling i Fællesskabet, som er udstedt i henhold til denne forordning.

Artikel 5

Denne forordning træder i kraft den 1. januar 2000.

Artikel 4 anvendes fra den 20. december 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 13. december 1999.

På Kommissionens vegne

Pascal LAMY

Medlem af Kommissionen

(1) EFT L 67 af 10.3.1994, s. 1.

(2) EFT L 307 af 2.12.1999, s. 14.

(3) EFT L 335 af 10.12.1998, s. 43.

BILAG

Lofter som omhandlet i artikel 2

>TABELPOSITION>